‘Staatskapers het ons baie skade berokken’ – Eskom(Argieffoto: GCIS) Eskom verwelkom die vierde gedeelte van die Zondo-kommissie van ondersoek na staatskaping se verslag, wat dui op grootskaalse kaping van die entiteit deur onder andere die Guptas en oudpres. Jacob Zuma. Eskom onderneem om die verslag noukeurig te bestudeer om te verseker dat niemand wat by staatskaping betrokke was, nog by hom in diens is nie en die skuldiges aan die pen ry. Die DA meen egter geen haan sal weereens ná die verdoemende verslag kraai nie. “Altesaam 1 438 mense is tot dusver by staatskaping betrek, maar niemand is aanspreeklik gehou vir die rol wat hulle gespeel het om geld by Suid-Afrikaners te steel nie,” sê hoofsweep Natasha Mazzone. Die DA het nou ’n skrywe aan die voorsitter van die portefeuljekomitee oor justisie en korrektiewe dienste gerig, waarin versoek word dat die Nasionale Vervolgingsgesag (NVG) in die parlement verantwoording moet doen vir sy gebrek aan vervolgings tot dusver. Maroela Media het vroeër vandag berig die vierde gedeelte van die verslag fokus veral op die sukkelende Eskom, met Zondo wat bevind het dat die omstrede Gupta-familie ŉ plan deurgevoer het om die kragvoorsiener met die hulp van oudpres. Jacob Zuma te kaap. Luidens die verslag is die Guptas se uitgesoekte amptenare in strategiese posisies by Eskom geplaas sodat Eskom se bates daarna tot die Guptas se finansiële voordeel herlei kon word. Malegapuru Makgoba, voorsitter van Eskom se raad, sê die kragvoorsiener het proaktief opgetree en reeds voor die bekendstelling van die verslag ’n projekspan, onder wie prokureurs, saamgestel om te verseker dat die verslag in oënskou geneem en verstaan word. Die span sal ook verseker dat aandag aan die aanbevelings in die verslag geskenk word ten einde die kragvoorsiener se belange te beskerm. “Staatskaping en sy agente het Eskom oor baie jare groot skade berokken. Ons beskou die vrystelling van die kommissie se verslag as ’n belangrike stap om te verseker dat diegene wat Eskom ondermyn, aangespreek word,” sê Makgoba. Mazzone het die vierde gedeelte van die verslag intussen bestempel as ’n ernstige aanklag teen president Cyril Ramaphosa en lede van sy kabinet, van wie sommige op die vorige administrasie se kabinet gedien het. Die amptelike opposisieparty hou vol Ramaphosa en sy kabinetslede het hul blind gehou, terwyl die land deur die Guptas kaal gesteel is, “met Zuma as die mafiabaas. “Hulle dikwels herhaalde bewering dat hulle nie geweet het wat aan die gebeur is nie, is oneerlik. “Bevindinge wat in vandag se verslag gemaak is, bevestig weer die DA se oproep dat almal wat by staatskaping betrek is, strafregtelik aangekla moet word vir korrupsie en dade van sabotasie teen die staat. Die verlamming van Eskom deur staatskaping kom teen ŉ hoë koste vir die ekonomie, deur verlore produktiwiteit en werksgeleenthede wat geskep kon word as daar gereeld elektrisiteit was,” sê Mazzone. Verhaling van verlore geld Eskom spook al jare om die geld te verhaal wat onreëlmatig deur Eskom aan verskeie verskaffers uitbetaal is. Die kragvoorsiener het vanmiddag weer die aandag daarop gevestig dat hy in samewerking met die spesiale ondersoekeenheid tot op hede reeds R1,1 miljard van die internasionale konsultantfirma McKinsey en R1,577 miljard van die internasionale ingenieursmaatskappy ABB kon verhaal. Eskom het intussen siviele aksies van stapel gestuur om van die geld te verhaal wat weens staatskaping verlore gegaan het. Dit sluit in die R3,8 miljard se skade wat Eskom gely het weens onregmatige optrede deur diegene betrokke by staatskaping. Makgoba sê die kragvoorsiener sien daarna uit om saam met die NVG te werk om te verseker dat staatsplunderaars vervolg word. Lees die volledige berig hier.